钦定古今图书集成/明伦汇编/官常典/第244卷 > 杨溥
## 钦定古今图书集成/明伦汇编/官常典/第244卷 > 杨溥

按《明外史》本传：“溥字弘济，石首人。与杨荣同举进士，
授编修。永乐初，侍皇太子为洗马。太子尝读《汉书》，称
张释之贤。溥曰：‘释之诚贤，非文帝宽仁，未得行其志
也’。采文帝事编类以献。太子大悦。久之，溥以丧归，太
子命起视事。十二年，东宫遣使迎帝，迟，帝怒。黄淮至，
系狱。杨士奇及金问至，帝益怒，曰：‘问何人得侍太子’？”
下法司，鞫连溥，逮系锦衣狱。家人供食数绝，而帝意
不可测，旦夕且死。溥益奋，读书不辍。系十年，读经史
诸子数周。仁宗即位，释溥。溥出狱，哭大行，伏地不能
起，帝亦哭。擢翰林学士，入阁典机务。寻进太常卿，仍
兼学士。尝密疏言事，帝褒答之，赐钞币。已，念溥繇己
故久困，尤怜之，欲时接见。明年遂建弘文阁于思善
门左，选诸臣有文学者，侍直王进，编修陈继、杨敬，给
事中何澄日直其中。命溥掌阁事，亲授阁印曰：“朕用
卿侍左右，非止问学。欲广知民事，为治道，助有所建
白。封识以进。”宣宗即位，召还内阁，与杨士奇等共事。
居四年，以母丧去。起复。秩满，迁礼部尚书，学士如故。
英宗初立，太皇太后临朝，溥复入内阁。首言：“圣帝明
王，莫不务学。乞早开经筵，预择讲官。必得学识平正、
言行端谨、老成厚重、达大体者数人供其职。且慎选
宫中左右朝夕侍从之臣。”太后大喜。一日，太后坐便
殿，帝西面立后旁，召士奇、荣溥及英公辅、尚书胡濙
谕曰：“卿等老臣，嗣君幼幸同心共安社稷。”又召溥前
曰：“先帝念卿忠，屡形愁叹，不意今复得见卿。”溥泣，太
后亦泣，左右皆悲怆。始，仁宗为太子居守时，以谗故，
宫僚大臣多下诏狱。溥及黄淮一系十年，濒死者数
矣。仁宗每于宫中言及东宫时事，惨然泣下，以故太
后言之。太后又顾上曰：“此五臣，三朝简任，俾辅后人。
皇帝万机，宜与五臣共计。”正统四年进少保、武英殿
大学士。溥后士奇、荣二十馀年入阁，又尝直弘文。至
是乃与士奇、荣并。六年归省墓，寻还。十一年进少师。
溥质直廉静无城府。诸大臣论事争可否，或至违言。
溥平心处之，诸大臣皆服。比荣与士奇相继卒。越二
年，溥亦卒，年七十五。赠太师，谥“文定。”三杨既殁，中外
大权一归王振。后三年遂挟天子北征，乘舆陷没，天
下几失。时人追思此三人者在当不及此，而后起者
争暴其短，以为依违中旨。内阁失柄，酿成振祸者，此
三人也。